Нарадзіўся Мікалай Мікалаевіч Чарняўскі 16 студзеня 1943 г. на Гомельшчыне, у вёсцы Буда-Люшаўская Буда-Кашалёўскага раёна. Рана асірацеў і спазнаў, як цяжка жыць без матчынай ласкі. Вучыўся ў школе і дапамагаў бацьку — падмяняў яго, вясковага пастуха, у гарачую пару сенакосу і жніва. У сваёй біяграфіі паэт прыгадвае: “Кожны раз, выганяючы ў поле кароў, клаў у торбачку з полуднем адну ці дзве кніжкі з небагатай школьнай бібліятэкі. Знаходзілася ў той торбачцы і месцейка для запаветнага агульнага сшытка, куды, седзячы на купіне ці пад стогам, запісваў вершаваныя радкі, што прыходзілі ў душу ад сустрэчы з хараством летніх світанкаў і надвячоркаў, з васількамі на жытнёвых узмежках…”